სახელის გამოყენება ფორმულაში - ოფისის ხარჯი

ფორმულაში ცხრილის მონაცემებზე მიმართვისას შესაძლებელია ცხრილის სტრიქონებისა და სვეტების სათაურების გამოყენება, რომლებიც, როგორც წესი, ზედა სტრიქონში ან მარცხენა სვეტშია განთავსებული. თუმცა „სახელი“ ექსელში გაცილებით ფართო ცნებაა და ნიშნავს სიმბოლოთა მიმდევრობას, რომელიც წარმოადგენს უჯრედს, დიაპაზონს, მუდმივას ან ფორმულას.

ადვილად გასაგები სახელების გამოყენება გამჭვირვალეს ხდის მონაცემების არსს, ამარტივებს სხვა ფურცლის მონაცემებზე წვდომას და საერთოდ, ამოცანასთან მუშაობას.

ახლა განვიხილოთ მოდელური სავარჯიშო, რომელიც უჩვენებს, თუ როგორ გამოიყენება ცხრილის სტრიქონისა და სვეტის სათაურები ფორმულაში. იგივე სავარჯიშოს საფუძველზე განიხილება დიაპაზონის, მუდმივასა და ფორმულის სახელების გამოყენება ფორმულებში.

ოფისის ხარჯი

ცხრილის შედგენა

შევადგინოთ ცხრილი, რომელიც ფირმის მიერ ოფისის შესანახად გაწეულ ხარჯს ასახავს. ხარჯთაღრიცხვის პერიოდი განვსაზღვროთ ექვსი თვით – იანვრიდან ივნისის ჩათვლით. სავარჯიშოში ოფისის ხარჯი შედგება ოფისის არენდის საფასურის, თანამშრომელთა კვებასა და საწვავის შეძენაზე გაწეული ხარჯისა და ინვენტარის შესაძენად გადახდილი თანხისაგან.

შევავსოთ ცხრილი Sylfaen ფონტით ნახატის შესაბამისად.

ბოლო სტრიქონისა და სვეტის მონაცემებს შემდეგ პუნქტებში შევავსებთ.

ცხრილის სათაურების გამოყენება ფორმულაში

ცხრილის სვეტისა და სტრიქონის სათაურებისაგან შევქმნათ სახელები:

მოვნიშნოთ A2:E8 დიაპაზონი;

Formulas პანელის Defined Names / ბრძანებით გამოვიძახოთ Create Names from Selection დიალოგი;

ამ დიალოგურ ფანჯარაში ჩართული იქნება Top row და Left column ჩამრთველები, ამიტომ პირდაპირ დავაწკაპუნოთ OK ღილაკზე.

ამ მოქმედებებით შექმნილ სახელებს ვნახავთ Name Box ველში ან Name Manager დიალოგურ ფანჯარაში:

აქ მოთავსებულია როგორც სტრიქონების, ისე სვეტების სახელწოდებები. დავაყენოთ Name Box ველში სხვადასხვა სახელი და ვნახოთ, რომელ შემთხვევაში რომელი დიაპაზონი მოინიშნება.

სტრიქონებისა და სვეტების სახელების გარდა შეიქმნა კიდევ ერთი სახელი – „_2007_წელი“. ეს სახელი მთლიან ცხრილს – A2:E8 დიაპაზონს განსაზღვრავს. „_2007_წელი“ ექსელმა A2 უჯრედიდან აიღო, თუმცა დაუმატა ორი ხაზგასმის სიმბოლო „_“: პირველი - იმის გამო, რომ სახელი არ შეიძლება ციფრით იწყებოდეს, ხოლო მეორე – იმიტომ, რომ იგი ცარიელ სიმბოლოს არ უნდა შეიცავდეს.

ახლა შეიძლება ჯამურ სტრიქონსა და სვეტში ფორმულების ასეთი სახით შეტანა: =SUM(იანვარი), =SUM(თებერვალი),..., =SUM(არენდა), =SUM(კვება),...

ხაზი გავუსვათ, რომ შევსების მარკერი აქ არ გამოდგება, რადგან სახელები აბსოლუტურ მისამართებს წარმოადგენენ!

ნახატზე ჩანს, რომ აქტიურ F8 უჯრედს შეესაბამება ფორმულა: =SUM(ივნისი).

დავდგეთ ცარიელ უჯრედზე და დავწეროთ „=აპრილი საწვავი“ ფორმულა (ბრჭყალების გარეშე). ფორმულის დაფიქსირების შემდეგ უჯრედში გამოჩნდება რიცხვი 800. თუ მეორე ცარიელ უჯრედში შევიტანთ ფორმულას „=საწვავი აპრილი“ (ბრჭყალების გარეშე), შედეგი იგივე იქნება. ორივე ჩანაწერი ექვივალენტურია D6 უჯრედისა. ერთი სიტყვით, სტრიქონისა და სვეტის სათაურებით შეიძლება მათ გადაკვეთაზე არსებული უჯრედის მითითება.

მუდმივას სახელი

ოფისის ხარჯის სავარჯიშოში არენდის გადასახადი მუდმივია და 1600 ფულად ერთეულს შეადგენს. დავარქვათ რიცხვს 1600 - სახელად „ქირა“. ამისათვის:

გამოვიძახოთ New Name დიალოგური ფანჯარა;

Names ველში Sylfaen ფონტით ჩავწეროთ მუდმივას სახელი: „ქირა“;

Refers to ველში ჩავწეროთ რიცხვი 1600;

დავაწკაპუნოთ OK ღილაკზე.

ამის შემდეგ რიცხვ 1600–ის ნაცვლად ფორმულაში შეიძლება ვიხმაროთ „ქირა“. ჩავწეროთ B3 უჯრედში ფორმულა =ქირა. გავავრცელოთ ეს ფორმულა შევსების მარკერით B4:B8 უჯრედებზე. ამ უჯრედებში ახლა ისევ რიცხვი 1600 მოჩანს, მხოლოდ ისინი =ქირა ფორმულით არის მიღებული.

ხაზი გავუსვათ, რომ მუდმივა „ქირა“ საერთოდ არ არის ცხრილის რაიმე უჯრედთან დაკავშირებული.

როგორც მუდმივას, ისე ფორმულის სახელები არ ჩანს ფორმულის ზოლის Name Box ველში. ისინი მხოლოდ Name Manager დიალოგში გამოჩნდება.

ფორმულის სახელი

ოფისის ხარჯის სავარჯიშოში ახლა შევადგინოთ ფორმულა, რომელიც გამოითვლის არენდის, კვების, საწვავისა და ინვენტარის ხარჯს მოცემულ თვეში და ამ ფორმულას სახელად დავარქვათ „ხარჯი“. ამისათვის ჩავატაროთ მუდმივას სახელის დარქმევის მსგავსი მოქმედებები:

დავდგეთ F3 უჯრედზე (ეს მნიშვნელოვანია!);

გამოვიძახოთ New Name დიალოგური ფანჯარა;

Name ველში Sylfaen ფონტით ჩავწეროთ ფორმულის სახელი: „ხარჯი“;

Refers to ველში ჩავწეროთ ფორმულა =ქირა+C3+D3+E3;

დავაწკაპუნოთ OK ღილაკზე.

ახლა F3 უჯრედში შევიტანოთ ფორმულა: =ხარჯი. უჯრედში გამოითვლება ფირმის მიერ იანვრის თვეში გაწეული ხარჯი. გავავრცელოთ ეს ფორმულა შევსების მარკერით F4:F8 უჯრედებზე. თითოეულ ამ უჯრედში მივიღებთ შესაბამისი თვის მთლიან დანახარჯს, მიუხედავად იმისა, რომ გარეგნულად მათ ერთი და იგივე ფორმულა ემსახურება: =ხარჯი. დავდგეთ, მაგალითად მაისის შესაბამის F7 უჯრედზე, გამოვიძახოთ Name Manager დიალოგური ფანჯარა და ვნახოთ, რომელი ფორმულა შეესაბამება სახელს „ხარჯი“.

როგორც ვხედავთ, ეს არის ფორმულა: =ქირა+Sheet1!C7+Sheet1!D7+Sheet1!E7.

ფურცლის დასახელებას მისამართის წინ ექსელი თავად უმატებს. რაც შეეხება იმას, რომ ჩვენს მიერ შექმნილ სახელში მესამე სტრიქონი მეშვიდეთი შეიცვალა, ეს იმის გამო მოხდა, რომ მისამართები ამ ფორმულაში ფარდობითი იყო. და შევსების მარკერმა ისინი კანონზომიერად შეცვალა.

კიდევ რომ დავაზუსტოთ, ჩვენი ფორმულის შინაარსი სხვადასხვაა იმის მიხედვით, თუ ფურცლის რომელი უჯრედია აქტიური. ფორმულა აქტიურ უჯრედში გამოითვლის „ქირა“ + წინა სამი უჯრედის მონაცემთა ჯამს. მართლაც, დავდგეთ ფურცელში რაიმე ცარიელ უჯრედზე, მაგალითად, K20. გამოვიძახოთ Name Manager დიალოგური ფანჯარა და ვნახოთ, რომელი ფორმულა შეესაბამება სახელს „ხარჯი“. ეს იქნება ფორმულა:

=ქირა+Sheet1!H20+Sheet1!I20+Sheet1!J20.

გადავიდეთ აბსოლუტური მისამართების შემცველ ფორმულებზე. გავიმეოროთ წინა ფორმულის შექმნისას შესრულებული მოქმედებები და კიდევ ერთი ფორმულას დავარქვათ სახელი:

დავდგეთ F3 უჯრედზე (ეს არ არის მნიშვნელოვანი!);

გამოვიძახოთ Name Manager დიალოგური ფანჯარა;

Name ველში Sylfaen ფონტით ჩავწეროთ ფორმულის სახელი: „ჯამი“;

Refers to ველში ჩავწეროთ ფორმულა =ქირა+$C$3+$D$3+$E$3;

დავაწკაპუნოთ OK ღილაკზე.

„ჯამი“ ამჯერად ისეთ ფორმულას ჰქვია, რომელიც მხოლოდ აბსოლუტურ მისამართებს შეიცავს. ამიტომ არც იმას ჰქონდა მნიშვნელობა, თუ რომელი უჯრედი იყო აქტიური მისი შექმნის მომენტში, და არც იმას, თუ მომავალში რომელ უჯრედში ჩაიწერება „ჯამი“–ს შემცველი ფორმულა. სახელი „ჯამი“ ყოველთვის იანვრის თვის დანახარჯებს გამოითვლის.

მართლაც, ჩავწეროთ F3 უჯრედში ფორმულა: =ჯამი. უჯრედში გამოითვლება ფირმის მიერ იანვრის თვეში გაწეული ხარჯი. გავავრცელოთ ეს ფორმულა შევსების მარკერით F4:F8 უჯრედებზე. თითოეულ ამ უჯრედში მივიღებთ ისევ იანვრის თვის მთლიან დანახარჯს.

Name Manager დიალოგი გვიჩვენებს, რომ სახელს – „ჯამი“ – ნებისმიერ შემთხვევაში შეესაბამება ფორმულა:

=ქირა+Sheet1!$C$3+Sheet1!$D$3+Sheet1!$E$3.

მიუხედავად იმისა, რომ განხილული სავარჯიშოს ძირითადი მიზანია სახელის გამოყენების ტექნიკის დამუშავება და იგი არ არის ორიენტირებული სახელის გამოყენების უპირატესობის ჩვენებაზე, თუნდაც ბოლო ფორმულაში გამოყენებული სახელი – „ქირა“ სუბიექტურად გაცილებით მეტ გარკვეულობას სძენს ფორმულას, ვიდრე დანარჩენი შესაკრებები.